Radwor (SN/MkWj). Při najrjeńšim wjedrje bě wčera popołdnju w Radworju cyła wjes na nohomaj, jako na nawsy meju mjetachu. Do toho móžachu wopytowarjo kulturny program katolskeho dźěćaceho domu „Alojs Andricki“ dožiwić. Tón wopřiješe samo dwaj dźělej: Na małym jewišću prezentowachu chowancy spěwy a basnje. Kubłar Marko Njek jich na gitarje přewodźeše. Takrjec pódla pokazachu trochu wjetše dźěći, što běchu pola rejwanskeje wučerki Alexandry Wagner hižo wšitko nawuknyli. Rejwarka Serbskeho ludoweho ansambla z nimi prawidłownje zwučuje, štož bě za přichwatanych staršich, dźědow a wowki widźomne. Wo hudźbne wobrubjenje postarachu so tradicionalnje Wulkodubrawscy hercy.
szl_Latn